คลังประเมินศก.ไตรมาสแรกโตเกิน5.8%ต่อปี
สศค.คาดเศรษฐกิจไทยไตรมาสแรก อาจขยายตัวเกิน 5.8% หากการเมืองมีเสถียรภาพ
25 ก.พ. 2553

สศค.คาดเศรษฐกิจไทยไตรมาสแรก อาจขยายตัวเกิน 5.8% หากการเมืองมีเสถียรภาพ
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) เปิดเผยว่า เศรษฐกิจไทยไตรมาสแรกปี 2553 นี้ จะขยายตัวสูงกว่า 5.8% ต่อปี หากการเมืองมีเสถียรภาพ โดยในเดือน ม.ค. 2553 เศรษฐกิจไทยฟื้นตัวชัดเจน จาก 2 ปัจจัยสำคัญ คือ การส่งออกที่ขยายตัวสูง กว่า 30.8% ต่อปี และการบริโภคภายในประเทศที่ขยายตัว โดยเฉพาะการบริโภคภาคเอกชน ขณะที่การลงทุนภาคเอกชนปรับตัวดีขึ้น ส่วนตัวเลขนักท่องเที่ยวก็ยังอยู่ในระดับสูง
สำหรับด้านเสถียรภาพเศรษฐกิจ อัตราการว่างงานอยู่ระดับต่ำ 0.9% ของกำลังแรงงาน หรือ 3.5 แสนคน ลดลงจากเดือนก่อนหน้าที่อยู่ที่ 1% และทุนสำรองระหว่างประเทศ ณ สิ้นเดือน ม.ค.2553 อยู่ในระดับสูงที่ 1.424 แสนล้านเหรียญสหรัฐ ขณะที่อัตราเงินเฟ้อทั่วไปขยายตัว 4.1% ต่อปี ส่วนหนี้สาธารณะยังอยู่ระดับต่ำที่ 45.6% ต่อจีดีพี
นายสาธิต กล่าวว่า  สศค. คาดว่าเศรษฐกิจไทยในไตรมาสที่ 1 ของปี 2553 จะสามารถขยายตัวต่อเนื่องจากจากไตรมาสที่ 4 ของปี 2552 โดยอาจจะขยายตัวได้สูงกว่าไตรมาสที่ 4 ที่สำนักงานคณะกรรมการพัฒนาการเศรษฐกิจและสังคมแห่งชาติ (สศช.) รายงานตัวเลขจริงแล้วว่า ขยายตัวได้ถึง 5.8% ต่อปี ซึ่งดีกว่าที่ สศค. เคยคาดไว้ว่าจะขยายตัวที่ 4% ต่อปี อย่างไรก็ดี สศค. จะมีการปรับประมาณการเศรษฐกิจไทยสำหรับปี 2553 ในวันที่ 29 มี.ค.2553 ต่อไป